钦定古今图书集成/理学汇编/文学典/第180卷 > 《徐常吉论文》 > 《七八比》
## 钦定古今图书集成/理学汇编/文学典/第180卷 > 《徐常吉论文》 > 《七八比》

一篇《文字英华》，多在七八比上露之。若前面文如锦
绣，而至此单弱，终是虎头蛇尾，非全才也。善作者宁
可韬光敛锐于前，至此却以奇思粹语，层见迭出，方
为作手。大抵文至终篇，气宜长而不宜粗，理宜完而
不宜杂，词宜富丽而不宜腐冗，味宜委婉而不宜直
率。至于八比既完，又当总会前文咏叹数句，或二小
比于后，庶觉气度从容，理趣完具，而为大家手笔矣。